**Lira lui Orfeu**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Merg pe-un țărm sălbatic, agitând prin gânduri

Ani ce-au fost odată și acum își tac

Zilele ferice, ferecate-n scânduri

Ce mai au, în visuri, viață de copac.

Pașii mei, din pietre, fac să se audă

Sunete ciudate ca și când un eu

Vrea să se ridice dintr-o soartă crudă,

Ca în vremea veche-a lirei lui Orfeu.

Timpul amurgește și se îngustează

Înspre orizonturi ce-mi erau un țel,

Iar acum, când cerul mi se înserează,

Drumul meu se-ndreaptă către un tunel.

Mă oprește-o voce care mă îmbie,

Din rostogolirea mării în amurg,

Spre imensitatea dintr-o veșnicie

Înspre care toate viețile se scurg.

Stelele mă-ndeamnă să îmi schimb cărarea,

Să le fac, din șoapte murmurate, cânt,

Să-mi aduc pe țărmul unde-mi tac visarea

Versul ce tranformă pietrele-n cuvânt.

Noaptea îmi cuprinde trupul ca o toamnă

Care-mi schimbă pașii de pe drumul greu.

Veșnicia rece, pentru mine-nseamnă

Doar însingurarea lirei lui Orfeu.